Καλό Χωριό Ορεινής

Το Καλό Χωριό (γνωστό και ως Καλό Χωριό Ορεινής ή Καλό Χωριό Κλήρου) είναι κοινότητα της επαρχίας Λευκωσίας στην Κύπρο. Σύμφωνα με τα στοιχεία της απογραφής του 2011, ο πληθυσμός του ανέρχεται στους 734 κατοίκους.

 Ονομασία 
Σχετικά με την ονομασία του χωριού αναφέρονται διάφορες εκδοχές: κατά τον Σίμο Μενάρδο, δόθηκε από τους κατοίκους του προκειμένου να εξαλειφθεί άλλη - υποτιμητική - ονομασία που προερχόταν από γειτονικούς οικισμούς (μοτίβο που ο συγγραφέας αναφέρει ως κοινό και για τα υπόλοιπα χωριά της Κύπρου με την ίδια ονομασία)Σίμου Μενάρδου, Τοπωνυμικόν της Κύπρου, Αθηνά. Σύγγραμμα περιοδικόν της εν Αθήναις Επιστημονικής Εταιρείας, τόμος 18ος, Εκ του Τυπογραφείου Π. Δ. Σακελλαρίου, Εν Αθήναις 1907, σελ. 357., ενώ σύμφωνα με μια τοπική παράδοση το Καλό Χωριό οφείλει το όνομά του σε προσκυνητές της μονής Μαχαιρά ως δείγμα ευγνωμοσύνης για τη φιλοξενία που τους παρείχαν οι ντόπιοι. Μαρτυρίες κατοίκων αναφέρουν πως παλαιότερα ο οικισμός ονομαζόταν «Καλό Χωριό της Μερίκας» λόγω της βλάστησης της περιοχής.

 Γενικά στοιχεία 
Ο οικισμός είναι κτισμένος σε ημιορεινή τοποθεσία της επαρχίας Λευκωσίας, κοντά σε δασική περιοχή και απέχει 28 χιλιόμετρα από την πόλη της Λευκωσίας. Εκκλησιαστικά, το Καλό Χωριό υπάγεται στην αρχιερατική περιφέρεια Παλαιομετόχου της μητρόπολης Ταμασού και Ορεινής και ο κεντρικός του ναός είναι αφιερωμένος στον Άγιο Γεώργιο (κτίσμα του 1993). Στις υποδομές του περιλαμβάνονται δημοτικό σχολείο που στεγάζεται σε κτίριο του 1960, κοινοτικό πάρκο, καθώς και εκδρομικός χώρος στην περιοχή της Πικρόβρυσης. Στο Καλό Χωριό καλλιεργούνται διάφορα είδη οπωροφόρων.

 Ιστορικά στοιχεία 
Αν και η ευρύτερη περιοχή κατοικείτο ήδη από την αρχαιότητα, δεν είναι γνωστό το έτος ίδρυσης του σύγχρονου οικισμού, ο οποίος σύμφωνα με τοπική παράδοση δημιουργήθηκε στη θέση μιας μικρής εγκατάστασης βοσκών. Στην πρώτη απογραφή που διεξήχθη επί Αγγλοκρατίας το 1881, το χωριό είχε πληθυσμό 137 ατόμων (61 άνδρες και 76 γυναίκες«Census of Cyprus, 1881». (Αγγλικά) Απογραφή Πληθυσμού 1881. 4  Απριλίου 1881. Αρχειοθετήθηκε από το πρωτότυπο στις 2  Ιανουαρίου 2018. Ανακτήθηκε στις 4  Αυγούστου 2018. σελ pdf. 8.), ενώ ο Βρετανός ιστορικός και αρχιτέκτονας Τζόρτζ Τζέφερι σε βιβλίο του που εκδόθηκε το 1918 κάνει μνεία στην εκκλησία του Αγίου Γεωργίου και περιγράφει το Καλό Χωριό ως έναν μικρό και άσημο οικισμόGeorge Jeffery, A description of the historic monuments of Cyprus. Studies in the archaeology and architecture of the island, Cyprus, Nicosia 1918, σελ. 303.. Το 1916 απέκτησε δημοτικό σχολείο, ενώ κατά την πρώτη περίοδο μετά την τουρκική εισβολή του 1974 φιλοξενήθηκαν στο χωριό Ελληνοκύπριοι πρόσφυγες. Ως αποτέλεσμα των διακοινοτικών συγκρούσεων του 1963-64 και της τουρκικής εισβολής σκοτώθηκαν ή αγνοούνται έξι κάτοικοι του οικισμού.

Στο Καλό Χωριό γεννήθηκε το 1948 ο πολιτικός Κυριάκος ΤυρίμοςΣυλλογικό, Πενήντα χρόνια κυπριακού κοινοβουλίου. Οι αντιπρόσωποι του λαού , Λευκωσία, Οκτώβριος 2010, σελ. 240..

 Σημεία ενδιαφέροντος 
Εντός του οικισμού υπάρχουν ο παλιός ναός του Αγίου Γεωργίου, ο οποίος κτίστηκε το 1633Σύγχρονος Εγκυκλοπαιδεία Ελευθερουδάκη, Εγκυκλοπαιδικαί Εκδόσεις Ν. Νίκας και ΣΙΑ Ε.Ε., έκδοσις πέμπτη εκσυγχρονισμένη δια συμπληρώματος κατά τόμον, Αθήναι 1964, τόμος 13ος, συμπλήρωμα σελ. 575., ανακαινίστηκε το 1833 και διαθέτει καμπαναριό κατασκευασμένο στις αρχές του 20ού αιώνα, τα απομεινάρια ενός παλιού υδραγωγείου, κοινοτικό πάρκο, καθώς και το μνημείο πεσόντων και αγνοουμένων. Σε κοντινή απόσταση από το Καλό Χωριό υπάρχουν ένα αρχαίο μεταλλείο στη θέση Κοκκινόροτσος, ο ποταμός της Μαρούλλενας ή Μαρούλλαινας, φαράγγι, το δάσος Ασκόπελος και πεζοπορικό μονοπάτι μήκους περίπου 5 χιλιομέτρων, γνωστό ως Πικρόβρυση της Μερίκας.

 Πληθυσμός 
Ο πίνακας που ακολουθεί παρουσιάζει τον πληθυσμό του χωριού όπως καταγράφηκε στις απογραφές πληθυσμού που έγιναν στην Κύπρο.
 Ιστορικό απογραφών  Διάγραμμα Εξέλιξης Πληθυσμού Πληροφορίες για τον πληθυσμό και το διάγραμμα από τα δεδομένα.

Εικόνες

 Παραπομπές 

 Εξωτερικοί σύνδεσμοι 

Κατηγορία:Κοινότητες της Επαρχίας Λευκωσίας